भाजपा जिलाध्यक्ष के लिए आज से होगी रायशुमारी
विजय दुबे आज आएंगे, वरिष्ठ नेताओं से करेंगे बात
भास्कर संवाददाता | भिंड
भाजपा जिलाध्यक्ष के चुनाव का समय जैसे-जैसे नजदीक आ रहा है, नेताओं में गुप्त मंत्रणा का दौर तेज हो गया है। चुनाव सर्वानुमति से हो जाए, इसके लिए पार्टी नेतृत्व ने पूर्व संभागीय संगठन मंत्री विजय दुबे को भिंड की कमान सौंपी है। वे शुक्रवार को सुबह भिंड आने के बाद सभी वरिष्ठ नेताओं से मंत्रणा करेंगे। इसके बाद ही 27 दिसंबर को निर्वाचन की औपचारिकता पूरी की जाएंगी।
भिंड जिले की कमान किसे सौंपी जाए, इसे लेकर पार्टी का प्रदेश नेतृत्व भी चिंतित है। भिंड ही ऐसा इकलौता जिला है जहां पिछले तीन साल में तीन जिलाध्यक्ष बनाए गए हैं। संगठनात्मक चुनाव की प्रक्रिया से रविसेन जैन को कमान सौंपी गई थी। बाद में कुछ समय के लिए केशव सिंह भदौरिया को जिम्मेदारी मिली तो उनके बाद संजीव कांकर के हाथ में पार्टी आ गई। चंूकि उम्र और अनुभव की दृष्टि से संजीव कांकर पार्टी के अन्य वरिष्ठ नेताओं से कम वजनदार हैं, इसलिए भी सामंजस्य नहीं बैठ पा रहा है। पार्टी के अंदर एक समूह ऐसा तैयार हुआ है जो संजीव को किसी भी सूरत में पसंद नहीं कर रहा। इसीलिए यह लोग रायशुमारी का कोई मौका नहीं चूकना चाह रहे।
पार्टी को तय करना है जिलाध्यक्ष : पूर्व विधायक रसाल सिंह के मुताबिक जिलाध्यक्ष कौन हो, यह निर्णय पार्टी को करना है। हमें तो आदेश का अनुपालन करना है। हां, किसी योग्य व्यक्ति को कमान मिलेगी तो पार्टी का ही भला होगा। मेहगांव विधायक चौधरी मुकेश सिंह कहते हैं कि एक संगठन में काम करने के बाद अपना-पराया कुछ नहीं होता। पार्टी जो भी निर्णय लेगी हम उसके साथ हैं। विधायक नरेंद्र सिंह कुशवाह भी ऐसा ही राग अलाप रहे हैं। पार्टी के यह दिग्गज अंतिम वक्त में कौन सा पैंतरा चलेंगे, यह तो जिलाध्यक्ष की घोषणा के बाद पता चलेगा।
इनकी है दावेदारी
पूर्व विधायक राकेश शुक्ला के अलावा रामप्रकाश तिवारी, ओमप्रकाश पुरोहित, पूर्व विधायक मुन्ना सिंह भदौरिया, अमृतपाल बघेल, अवधेश सिंह कुशवाह के नाम भी चर्चा है।
hin_Deva hin_Deva bho_Deva hin_Deva hin_Deva hin_Deva hin_Deva bho_Deva